Med to dage til Danmarks VM-åbningskamp er det stadig ikke sikkert, at Nikolaj Ehlers kommer til at spille VM.

Det er stadig uvist, om Danmarks ubestridt største ishockey-profil Nikolaj Ehlers træder på isen i lørdagens VM-åbner mod Ungarn. To dage før den danske åbningskamp er der nemlig endnu ikke kommet styr på Ehlers' forsikring. Det er ifølge TV 2 Sports ishockeyekspert Michael Eskesen ikke unormalt, at forsikringsaftalerne kommer i stand kort før en samling. - Det er ikke usædvanligt, at NHL-spillernes forsikringer falder på plads i sidste øjeblik. Det er nogle voldsomme beløb, når man som i Nikolajs tilfælde har en kontrakt, der er en kvart milliard værd, fortæller Michael Eskesen. En periode med en skade under det nordamerikanske slutspil satte spørgsmålstegn ved, om Ehlers blev klar til VM. Danskeren nåede dog at blive skaden kvit og spille den sidste slutspilskamp og fik grønt lys af Winnipeg Jets til at tage til VM. Derfor undrer det eksperten, at Dansk Ishockey Union ikke har været en anelse mere forudseende, så man havde undgået den aktuelle situation. - Man må stille sig en anelse kritisk overfor, at man ikke har været en anelse bedre forberedt, såfremt Ehlers skulle vise sig at blive VM-klar, siger Michael Eskesen, der dog samtidig erkender, at der sikkert er tale om en kompleks aftale. ”Kæmpe bet” at skulle undvære Ehlers Michael Eskesen er ikke i tvivl om, at det vil være en markant svækkelse for det danske landshold at skulle spille uden Ehlers. - Ehlers er ubetinget det danske hold største stjerne. Han er en spiller, der kan skabe ting på egen hånd og tiltrække sig en masse opmærksomhed fra modstanderholdet, der giver plads til de øvrige spillere. Det vil være en kæmpe bet for Danmark at skulle undvære ham, lyder det. - Danmark er i forvejen udfordret på skadefri spillere. Især på center og back-positionen, hvor Oliver Larsen også er ude. Det vil være meget skidt for de danske chancer i forhold til at spille sig til et stort resultat ved VM. Eksperten lægger samtidig vægt på, at det også vil være et stort tab for Danmark at skulle undvære Ehlers i åbningskampen, hvis der til den tid ikke er styr på forsikringsaftalen. - Det er vigtigt, at han kommer med hurtigt, da der ikke er nogen ”gratis” kampe mod nogle af de store nationer, hvor man alligevel ikke kan forvente at få point. Det er lørdag, det gælder mod Ungarn, og der skal tre point på bordet, hvis Danmark skal gøre sig forhåbninger om at komme i kvartfinalen. Danmark er havnet i gruppe med Finland, USA, Sverige, Tyskland, Frankrig, Østrig og Ungarn Se VM i ishockey på TV 2s kanaler. Sendeplanen findes her .